PMIndiaData/PMIndiaSum huggingface dataset:
ମାର୍ଚ୍ଚ 2021 ଠାରୁ ମାର୍ଚ୍ଚ 2024 ପର୍ଯ୍ୟନ୍ତ ପ୍ରଧାନମନ୍ତ୍ରୀ ଆବାସ ଯୋଜନା-ଗ୍ରାମୀଣ (ପିଏମଏୱାଇ-ଜି)ର ସମ୍ପ୍ରସାରଣକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମାର୍ଚ୍ଚ 2021 ଠାରୁ ମାର୍ଚ୍ଚ 2024 ପର୍ଯ୍ୟନ୍ତ ପ୍ରଧାନମନ୍ତ୍ରୀ ଆବାସ ଯୋଜନା-ଗ୍ରାମୀଣ (ପିଏମଏୱାଇ-ଜି)ର ସମ୍ପ୍ରସାରଣ ଲାଗି ଗ୍ରାମୀଣ ବିକାଶ ବିଭାଗ ପକ୍ଷରୁ ଦିଆଯାଇଥିବା ପ୍ରସ୍ତାବକୁ ଅନୁମୋଦନ କରାଯାଇଛି। ଏହି ଯୋଜନାରେ ମୋଟ 2.95 କୋଟି ଆବାସ ନିର୍ମାଣ ପାଇଁ ଲକ୍ଷ୍ୟ ରଖାଯାଇଥିଲା। ଏଥିମଧ୍ୟରୁ ଅବଶିଷ୍ଟ 155.75 ଲକ୍ଷ ଆବାସ ନିର୍ମାଣ ପାଇଁ କେନ୍ଦ୍ର ସରକାର ଆର୍ଥିକ ଅନୁଦାନ ଯୋଗାଇ ଦେବେ। କ୍ୟାବିନେଟ ବୈଠକରେ ନିମ୍ନ ପ୍ରସ୍ତାବଗୁଡ଼ିକୁ ଅନୁମୋଦନ କରାଯାଇଛି: ପ୍ରଚଳିତ ନିୟମ ଅନୁଯାୟୀ ମାର୍ଚ୍ଚ 2021 ଠାରୁ ମାର୍ଚ୍ଚ 2024 ପର୍ଯ୍ୟନ୍ତ ପ୍ରଧାନମନ୍ତ୍ରୀ ଗ୍ରାମୀଣ ଆବାସ ଯୋଜନାକୁ ଜାରି ରଖାଯିବ। ଏହି ଯୋଜନାରେ 2.95 କୋଟି ଆବାସ ନିର୍ମାଣ ପାଇଁ ଲକ୍ଷ୍ୟ ରଖାଯାଇଥିବା ବେଳେ ସେଥିମଧ୍ୟରୁ ଅବଶିଷ୍ଟ ଆବାସ ନିର୍ମାଣ ପାଇଁ ଆର୍ଥିକ ସହାୟତା ଯୋଗାଇ ଦିଆଯିବ। ପ୍ରଧାନମନ୍ତ୍ରୀ ଆବାସ ଯୋଜନା-ଗ୍ରାମୀଣ ଅଧୀନରେ ମୋଟ 2.95 କୋଟି ଆବାସ ନିର୍ମାଣ ପାଇଁ ଲକ୍ଷ୍ୟ ରଖାଯାଇଥିଲା। ଏଥିମଧ୍ୟରୁ ଅବଶିଷ୍ଟ 155.75 ଲକ୍ଷ ଆବାସ ନିର୍ମାଣ ପାଇଁ ମୋଟ 2,17,257 କୋଟି ଟଙ୍କା ଖର୍ଚ୍ଚ କରାଯିବ। କେନ୍ଦ୍ର ସରକାର 1,25,106 କୋଟି ଏବଂ ରାଜ୍ୟ ସରକାର 73,475 କୋଟି ଟଙ୍କା ଖର୍ଚ୍ଚ କରିବେ। ଏହାବ୍ୟତୀତ ନାବାର୍ଡକୁ ସୁଧ ପଇଠ କରିବା ଲାଗି ଅତିରିକ୍ତ 18,676 କୋଟି ଟଙ୍କାର ଆବଶ୍ୟକତା ପଡ଼ିବ। ଅର୍ଥ ମନ୍ତ୍ରଣାଳୟ ସହିତ ପରାମର୍ଶ କରି ମୋଟ ବଜେଟ ଆଧାରିତ ସହାୟତା (ଜିବିଏସ) ଜରିଆରେ ଇବିଆର ପର୍ଯ୍ୟାୟ ନିର୍ଦ୍ଧାରଣ ଏବଂ ସମ୍ପୂର୍ଣ୍ଣ ଯୋଜନା ପାଇଁ ପାଣ୍ଠି ଯୋଗାଣ ବ୍ୟବସ୍ଥା କରାଯିବ। ହିମାଚଳ ପ୍ରଦେଶ, ହରିୟାଣା, ଗୋଆ, ପଞ୍ଜାବ, ଉତ୍ତରାଖଣ୍ଡ ଭଳି ପ୍ରତ୍ୟେକ କ୍ଷୁଦ୍ର ରାଜ୍ୟ; ଆସାମ ଓ ତ୍ରିପୁରାକୁ ଛାଡ଼ି ସମସ୍ତ ଉତ୍ତର ପୂର୍ବାଞ୍ଚଳ ରାଜ୍ୟ ଏବଂ ଜମ୍ମୁ ଓ କଶ୍ମୀରକୁ ଛାଡ଼ି ଅନ୍ୟ ସମସ୍ତ କେନ୍ଦ୍ର ଶାସିତ ପ୍ରଦେଶକୁ ପ୍ରଶାସନିକ ପାଣ୍ଠିର କେନ୍ଦ୍ରୀୟ ଅଂଶଧନରୁ ବାର୍ଷିକ 45 ଲକ୍ଷ ଟଙ୍କାର ଅତିରିକ୍ତ ପ୍ରଶାସନିକ ପାଣ୍ଠି ଜାରି କରାଯିବ। ସମ୍ପୃକ୍ତ ରାଜ୍ୟ ଓ କେନ୍ଦ୍ରଶାସିତ ପ୍ରଦେଶକୁ ଜାରି କରାଯାଉଥିବା 1.70 ପ୍ରତିଶତ ପ୍ରଶାସନିକ ପାଣ୍ଠି ଠାରୁ ଅତିରିକ୍ତ ଏବଂ ଅଧିକ ଏହି ପାଣ୍ଠି ଯୋଗାଇ ଦିଆଯିବ। 2023-24 ଆର୍ଥିକ ବର୍ଷ ପର୍ଯ୍ୟନ୍ତ କାର୍ଯ୍ୟକ୍ରମ ପରିଚାଳନା ୟୁନିଟ (ପିଏମୟୁ) ଏବଂ ଜାତୀୟ ବୈଷୟିକ ସହାୟତା ଏଜେନ୍ସି (ଏନଟିଏସଏ) ଜାରି ରହିବ। ଲାଭ: ମାର୍ଚ୍ଚ 2024 ପର୍ଯ୍ୟନ୍ତ ଏହି ଯୋଜନା ଜାରି ରହିବା ଫଳରେ ପ୍ରଧାନମନ୍ତ୍ରୀ ଗ୍ରାମୀଣ ଆବାସ ଯୋଜନା ଅଧୀନରେ ଧାର୍ଯ୍ୟ କରାଯାଇଥିବା ସର୍ବମୋଟ 2.95 କୋଟି ଆବାସ ନିର୍ମାଣ ଲକ୍ଷ୍ୟ ମଧ୍ୟରୁ ଅବଶିଷ୍ଟ 155.75 ଲକ୍ଷ ଆବାସ ନିର୍ମାଣ ସୁନିଶ୍ଚିତ ହେବ। ସମ୍ପ୍ରସାରିତ ଯୋଜନା ମାଧ୍ୟମରେ ଗ୍ରାମାଞ୍ଚଳରେ “ସମସ୍ତଙ୍କ ପାଇଁ ଆବାସ” ଲକ୍ଷ୍ୟ ହାସଲ କରିବା ଲାଗି ସମସ୍ତ ମୌଳିକ ସୁବିଧା ସୁଯୋଗ ଥିବା ପକ୍କା ଘର ନିର୍ମାଣ ପାଇଁ ଆର୍ଥିକ ସହାୟତା ଯୋଗାଇ ଦିଆଯିବ। 29 ନଭେମ୍ବର 2021 ସୁଦ୍ଧା ପ୍ରଧାନମନ୍ତ୍ରୀ ଆବାସ ଯୋଜନା ଅଧୀନରେ ମୋଟ 2.95 କୋଟି ଆବାସ ଲକ୍ଷ୍ୟ ମଧ୍ୟରୁ 1.65 କୋଟି ଆବାସ ନିର୍ମାଣ କରାଯାଇସାରିଛି। 2022 ଅଗଷ୍ଟ 15 ତାରିଖ ସୁଦ୍ଧା ଧାର୍ଯ୍ୟ ସମୟସୀମା ମଧ୍ୟରେ 2.02 କୋଟି ଆବାସ ନିର୍ମାଣ କରାଯାଇପାରିବ ବୋଲି ଆକଳନ କରାଯାଇଛି, ଏହା ଏସଇସିସି 2011 ଡାଟାବେସ ଉପରେ ଆଧାରିତ ସ୍ଥାୟୀ ପ୍ରତୀକ୍ଷା ସୂଚୀ ସହ ପ୍ରାୟତଃ ସମାନ। ତେଣୁ 2.95 କୋଟି ପକ୍କା ଆବାସ ଲକ୍ଷ୍ୟ ହାସଲ କରିବା ଲାଗି ଏହି ଯୋଜନା ମାର୍ଚ୍ଚ 2024 ପର୍ଯ୍ୟନ୍ତ ଜାରି ରହିବାର ଆବଶ୍ୟକତା ରହିଛି।
ପ୍ରଧାନମନ୍ତ୍ରୀଙ୍କୁ ଭେଟିଲେ ଜାତିସଂଘରେ ସ୍ଥାୟୀ ଆମେରିକା ପ୍ରତିନିଧି ଶ୍ରୀମତି ନିକ୍କି ହେଲି

ଜାତିସଂଘରେ ଅବସ୍ଥାପିତ ଆମେରିକାର ସ୍ଥାୟୀ ପ୍ରତିନିଧି ରାଷ୍ଟ୍ରଦୂତ ଶ୍ରୀମତି ନିକ୍କି ହେଲି ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ରାଷ୍ଟ୍ରଦୂତ ହେଲି ପ୍ରଧାନମନ୍ତ୍ରୀଙ୍କୁ ରାଷ୍ଟ୍ରପତି ଟ୍ରମ୍ପଙ୍କ ଅଭିନନ୍ଦନ ଜଣାଇଥିଲେ । ପ୍ରଧାନମନ୍ତ୍ରୀ ରାଷ୍ଟ୍ରପତି ଟ୍ରମ୍ପଙ୍କୁ ତାଙ୍କ ଶୁଭେଚ୍ଛା ଜଣାଇବା ପାଇଁ ଅନୁରୋଧ କରିବା ସହ ତାଙ୍କ ପୂର୍ବର ଭେଟ ଓ ଭାବ ବିନିମୟ ସମ୍ବନ୍ଧରେ ମନେ ପକାଇଥିଲେ । ରାଷ୍ଟ୍ରଦୂତ ହେଲି ଭାରତ ଓ ଆମେରିକା ମଧ୍ୟରେ ଗଭୀର ହେଉଥିବା ସମ୍ପର୍କ ବିଶେଷ କରି ରଣନୈତିକ ଏବଂ ପ୍ରତିରକ୍ଷା କ୍ଷେତ୍ରର ସମ୍ପର୍କ ସମ୍ବନ୍ଧରେ ପ୍ରକାଶ କରିଥିଲେ । ଉଭୟ ସନ୍ତ୍ରାସବାଦ ବିରୋଧରେ ମୁକାବିଲା ଏବଂ ବହୁପକ୍ଷୀୟ ମଞ୍ଚ ସମେତ ଭାରତ ଏବଂ ଆମେରିକା ମଧ୍ୟରେ ସହଯୋଗ ବୃଦ୍ଧି ନେଇ ଆଲୋଚନା କରିଥିଲେ । ସେମାନେ ଆତ୍ମବିଶ୍ୱାସ ପ୍ରକାଶ କରିଥିଲେ ଯେ ବୈଶ୍ୱିକ ଶାନ୍ତି ଏବଂ ସମୃଦ୍ଧି କ୍ଷେତ୍ରରେ ଦୃଢ଼ ଭାରତ-ଆମେରିକା ଭାଗିଦାରୀତା ଏକ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିବ । ପ୍ରଧାନମନ୍ତ୍ରୀ ରାଷ୍ଟ୍ରପତି ଟ୍ରମ୍ପଙ୍କର ଦକ୍ଷିଣ ଏସିଆ ଏବଂ ଭାରତ-ପ୍ରଶାନ୍ତ ମହାସାଗରୀୟ ରଣନୀତିକୁ ପ୍ରଶଂସା କରିଥିଲେ ଏବଂ କୋରିଆ ଉପଦ୍ୱୀପକୁ ପରମାଣୁ ଅସ୍ତ୍ର ମୁକ୍ତ କରିବା ନେଇ ତାଙ୍କ ପଦକ୍ଷେପକୁ ମଧ୍ୟ ସାଧୁବାଦ ଜଣାଇଥିଲେ ।
ବିଶିଷ୍ଟ ଷ୍ଟକ ନିବେଶକ ରାକେଶ ଝୁନଝୁନୱାଲାଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ ଷ୍ଟକ ନିବେଶକ ରାକେଶ ଝୁନଝୁନୱାଲାଙ୍କ ବିୟୋଗରେ ଗଭୀର ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ରାକେଶ ଝୁନଝୁନୱାଲା ଅଜେୟ ଥିଲେ । ଆର୍ଥିକ ଜଗତ ପ୍ରତି ପ୍ରାଣୋଚ୍ଛଳ, ପ୍ରତ୍ୟୁତ୍ପନ୍ନମତି ଓ ଅର୍ନ୍ତଦୃଷ୍ଟିସମ୍ପନ୍ନ ରାକେଶଙ୍କ ଅବଦାନ ବେଶ ଅତୁଳନୀୟ ଥିଲା । ଭାରତର ପ୍ରଗତି ପାଇଁ ସେ ବେଶ ଅନୁରାଗୀ ଥିଲେ । ତାଙ୍କ ବିୟୋଗ ଖୁବ ଦୁଃଖଦ । ତାଙ୍କ ପରିବାର ଓ ପ୍ରଶଂସକମାନଙ୍କୁ ସମବେଦନା ଜଣାଉଛି । ଓମ ଶାନ୍ତି ।”
ପ୍ରଧାନମନ୍ତ୍ରୀ ୭୫ ଲକ୍ଷ ସୂର୍ଯ୍ୟ ନମସ୍କାର ପ୍ରଦର୍ଶନକୁ ପ୍ରଶଂସା କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଫିଟ୍ ରହିବା ଉପରେ ଗୁରୁତ୍ୱାରୋପ କରିବା ସହିତ ୭୫ ଲକ୍ଷ ସୂର୍ଯ୍ୟ ନମସ୍କାର ପ୍ରଦର୍ଶନକୁ ପ୍ରଶଂସା କରିଛନ୍ତି । ଆଜି ଭାରତର ବିଶିଷ୍ଟ କ୍ରୀଡାବିତ୍‍ଙ୍କ ସହ ୭୫ ଲକ୍ଷ ସୂର୍ଯ୍ୟ ନମସ୍କାର ପ୍ରଦର୍ଶନ ଉପରେ ସ୍ପୋର୍ଟସ୍ ଅଥରିଟି ଅଫ୍ ଇଣ୍ଡିଆର ଟୁଇଟ୍ ଜବାବରେ ପ୍ରଧାନମନ୍ତ୍ରୀ ଟୁଇଟ କରିଛନ୍ତି: “ଜାରି ରହିଥିବା ବିଶ୍ୱ ମହାମାରୀ ସମୟରେ ନିଜକୁ ଫିଟ୍ ରଖିବା ଏବଂ ରୋଗ ପ୍ରତିରୋଧକ ଶକ୍ତି ବୃଦ୍ଧି ଉପରେ ଗୁରୁତ୍ୱ ଦିଆଯାଉଛି । ଏଭଳି କରିବା ପାଇଁ ଏହା ଏକ ବଡ ପ୍ରୟାସ । ସେହି ସମୟରେ, ମୁଁ ପୁନର୍ବାର ସମସ୍ତଙ୍କୁ ଅନୁରୋଧ କରୁଛି ଯେ ସମସ୍ତ କୋଭିଡ–୧୯ ସମ୍ବନ୍ଧୀୟ ମାର୍ଗଦର୍ଶିକାଗୁଡିକ ଅନୁସରଣ କରନ୍ତୁ, ମାସ୍କ ପିନ୍ଧନ୍ତୁ ଏବଂ ଉପଯୁକ୍ତ ହୋଇଥିଲେ ଟୀକା ନିଅନ୍ତୁ ।”
ଭାରତ, ସଂଯୁକ୍ତ ଆରବ ଅମିରତନ୍ତ୍ର ମଧ୍ୟରେ ସାମୁଦ୍ରିକ ପରିବହନ ସହଯୋଗ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ଓ ସଂଯୁକ୍ତ ଆରବ ଅମିରତନ୍ତ୍ର() ମଧ୍ୟରେ ସାମୁଦ୍ରିକ ପରିବହନ କ୍ଷେତ୍ରରେ ସହଯୋଗ ବୃଦ୍ଧି ନିମନ୍ତେ ସ୍ୱାକ୍ଷରିତ ବୁଝାମଣା ପତ୍ର ଅନୁମୋଦନ ଲାଭ କରିଛି । ପ୍ରସ୍ତାବିତ ବୁଝାମଣା ପତ୍ର ଦ୍ୱାରା ସାମୁଦ୍ରିକ ପରିବହନ, ବହିଃଶୁଳ୍କ ଓ ଅନ୍ୟାନ୍ୟ ଦସ୍ତାବିଜସଂକ୍ରାନ୍ତ କାର୍ଯ୍ୟର ସରଳୀକରଣ ଏବଂ ଯେଉଁଠାରେ ପ୍ରଯୁଜ୍ୟ ବିଭିନ୍ନ ବନ୍ଦରମାନଙ୍କର ବର୍ତ୍ତମାନର ବ୍ୟବସ୍ଥାରୁ ବର୍ଜ୍ୟ ନିଷ୍କାସନ ଆଦି କ୍ଷେତ୍ରରେ ସହାୟକ ହେବ । ଏହାଦ୍ୱାରା ଉଭୟ ଦେଶର ଜାହାଜ ଚଳାଚଳ କମ୍ପାନୀମାନେ ଦ୍ୱପାକ୍ଷିକ ଓ ବହୁପାକ୍ଷିକ ଦୀର୍ଘମିଆଦୀ ବାଣିଜ୍ୟ କାରବାର ପାଇଁ ରାଜିନାମାରେ ପହଞ୍ଚିପାରିବେ ।
କେନ୍ଦ୍ରୀୟ ତାଲିକାରେ ଅନ୍ୟାନ୍ୟ ପଛୁଆବର୍ଗଙ୍କ ଉପ-ବର୍ଗୀକରଣର ଅନୁଧ୍ୟାନ ପାଇଁ ଗଠିତ ଆୟୋଗଙ୍କ କାର୍ଯ୍ୟକାଳ 31 ମେ 2019 ପର୍ଯ୍ୟନ୍ତ ବୃଦ୍ଧିକୁ କ୍ୟାବିନେଟ ଅନୁମୋଦନ

କେନ୍ଦ୍ରୀୟ ତାଲିକାରେ ଅନ୍ୟାନ୍ୟ ପଛୁଆ ବର୍ଗ (OBC)ମାନଙ୍କ ଉପ-ବର୍ଗୀକରଣର ଅନୁଧ୍ୟାନ ପାଇଁ ଗଠିତ ଆୟୋଗଙ୍କ କାର୍ଯ୍ୟକାଳ ଅଧିକ 6 ମାସ ଅର୍ଥାତ 30 ନଭେମ୍ବର, 2018 ଠାରୁ 31 ମେ 2019 ପର୍ଯ୍ୟନ୍ତ ବୃଦ୍ଧି କରାଯାଇଛି । ଏହି ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ବିଭିନ୍ନ ରାଜ୍ୟ ସରକାର, ରାଜ୍ୟଗୁଡ଼ିକର ପଛୁଆବର୍ଗ ଆୟୋଗ, ବିଭିନ୍ନ ଗୋଷ୍ଠୀଭିତ୍ତିକ ସଂଗଠନ ଏବଂ ବିଭିନ୍ନ ପଛୁଆବର୍ଗ ସହଜ ଜଡ଼ିତ ଜନସାଧାରଣ ତଥା ଆୟୋଗଙ୍କ ସହିତ ଆୟୋଗ ବହୁସଂଖ୍ୟକ ବୈଠକରେ ଆଲୋଚନା କରିଛନ୍ତି । ଉଚ୍ଚ ଶିକ୍ଷାନୁଷ୍ଠାନରେ ନାମ ଲେଖାଇଥିବା ଓବିସିଙ୍କ ସଂଖ୍ୟା ଏବଂ ବିଭିନ୍ନ କେନ୍ଦ୍ରୀୟ ବିଭାଗ, କେନ୍ଦ୍ରୀୟ ରାଷ୍ଟ୍ରାୟତ ଉଦ୍ୟୋଗ, ରାଷ୍ଟ୍ରାୟତ୍ତ ବ୍ୟାଙ୍କ ଏବଂ ଆର୍ଥିକ ସଂସ୍ଥାଗୁଡ଼ିକରେ ନିଯୁକ୍ତି ସଂକ୍ରାନ୍ତରେ ଜାତିଭିତ୍ତିକ ତଥ୍ୟ ସଂଗ୍ରହ କରିଛନ୍ତି । ତଥ୍ୟଗୁଡ଼ିକୁ ମିଳିଥିବା ସୂଚନାଗୁଡ଼ିକରୁ ପ୍ରକ୍ରିୟାକରଣ ଏବଂ ଅନୁଧ୍ୟାନ ଆଧାରରେ ଉପ-ବର୍ଗୀକରଣ ତାଲିକା ଏବଂ ରିପୋର୍ଟକୁ ଚୂଡ଼ାନ୍ତ କରିବା ପୂର୍ବରୁ ରାଜ୍ୟଗୁଡ଼ିକ ଏବଂ ସେମାନଙ୍କ ପଛୁଆ ବର୍ଗ ଆୟୋଗଙ୍କ ସହିତ ଗୋଟିଏ ପର୍ଯ୍ୟାୟର ଆଲୋଚନା ଆବଶ୍ୟକ ରହିଥିବା ଆୟୋଗ ଇଚ୍ଛାବ୍ୟକ୍ତ କରିଛନ୍ତି ।
ଜାତୀୟ ସମର ଶିକ୍ଷାର୍ଥୀ ବାହିନୀ ସମାବେଶକୁ ପ୍ରଧାନମନ୍ତ୍ରୀଙ୍କ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀଠାରେ ଜାତୀୟ ସମର ଶିକ୍ଷାର୍ଥୀ ବାହିନୀ (NCC)ର ଏକ ଭବ୍ୟ ସମାବେଶରେ ଯୋଗଦେଇ ସମବେତ କ୍ୟାଡେଟମାନଙ୍କୁ ସମ୍ବୋଧିତ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ, କ୍ୟାଡେଟମାନଙ୍କ ଜୀବନ ଶିବିର, ପରେଡ ଅଥବା ୟୁନିଫର୍ମ ମଧ୍ୟରେ ସୀମିତ ନୁହେଁ । ଏହା ବାହାରେ ଅନ୍ୟ କିଛି ଉଦ୍ଦେଶ୍ୟ ରହିଛି । ଏନସିସିର ଅନୁଭୂତି ଜୀବନରେ ଏକ ମିଶନକୁ ସୂଚିତ କରୁଛି । ପ୍ରଧାନମନ୍ତ୍ରୀ କହିଥିଲେ ଯେ, ଏନସିସିର ଅନୁଭୂତି ଏକ ଭାରତୀୟ ଛବିର ଅନୁଭବ ପ୍ରଦାନ କରୁଛି, ଯେଉଁଥିରେ କି ବଳ ଓ ବିବିଧତା ପରିପୂର୍ଣ୍ଣ । ସେ କହିଥିଲେ ଯେ, ସମ୍ରାଟ, ଶାସକ ଓ ସରକାର କେବେହେଲେ ରାଷ୍ଟ୍ରର ପ୍ରତିଶବ୍ଦ ନୁହନ୍ତି । ନାଗରିକ, ଯୁବଗୋଷ୍ଠୀ, ଚାଷୀ, ବିଦ୍ଵାନ, ବିଜ୍ଞାନୀ, ଶ୍ରମଶକ୍ତି, ସାଧୁ ଓ ସୁଧି ସମାଜକୁ ନେଇ ଏକ ସଭ୍ୟ ଓ ସୁସ୍ଥ ରାଷ୍ଟ୍ର ଗଠନ ହୋଇଥାଏ । ପ୍ରଧାନମନ୍ତ୍ରୀ କହିଥିଲେ ଯେ, ଏନସିସି କ୍ୟାଡେଟମାନେ ଭାରତର ଏକ ଉଜ୍ଜ୍ଵଳ ଭବିଷ୍ୟ ଲାଗି ପ୍ରେରଣାଦାୟୀ ଆତ୍ମବିଶ୍ଵାସର ପ୍ରତୀକ । ସେମାନେ ଯୁବଶକ୍ତି ମନରେ ଅଫୁରନ୍ତ ଗୌରବ ଭରିଦେଇଥାନ୍ତି । ଦେଶରେ ସ୍ଵଚ୍ଛତା କାର୍ଯ୍ୟକୁ ଆଗେଇ ନେବାର ଏନସିସିର ଭୂମିକାକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ସେହିପରି ସାଂପ୍ରତିକ ସମାଜରେ ଡିଜିଟାଲ ଆର୍ଥିକ କାରବାରର ଗତିକୁ ଆହୁରି ପରିବ୍ୟାପ୍ତ କରିବା ଲାଗି ସେ ଆହ୍ଵାନ ଦେଇଥିଲେ ।
ପ୍ରଧାନମନ୍ତ୍ରୀଙ୍କ ଆସନ୍ତାକାଲି ବିହାର ଗସ୍ତ

ପାଟଣା ମେଟ୍ରୋ ରେଳ ପ୍ରକଳ୍ପର ଶିଳାନ୍ୟାସ କରିବେ ପ୍ରଧାନମନ୍ତ୍ରୀ ପାଟଣା ସିଟି ଗ୍ୟାସ ବିତରଣ ପ୍ରକଳ୍ପର କରିବେ ଶୁଭାରମ୍ଭ, ପାଟଣାଠାରେ ନଦୀତଟ ବିକାଶ ପ୍ରକଳ୍ପ ପ୍ରଥମ ପର୍ଯ୍ୟାୟର କରିବେ ଉଦ୍ଘାଟନ ବାରାଉଣୀ ତୈଳ ବିଶୋଧନାଗାର ସଂପ୍ରସାରଣ ତଥା ଛାପ୍ରା ଓ ପୂର୍ଣ୍ଣିଆଠାରେ ମେଡ଼ିକାଲ କଲେଜ ପ୍ରକଳ୍ପର କରିବେ ଶିଳାନ୍ୟାସ ବିଭିନ୍ନ ଉନ୍ନୟନ ପ୍ରକଳ୍ପର କରିବେ ଶୁଭାରମ୍ଭ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି (ଫେବୃଆରୀ 17, 2019) ବିହାର ଗସ୍ତରେ ଯିବେ । ପ୍ରଧାନମନ୍ତ୍ରୀ ବିହାର ଗସ୍ତରେ ଯାଇ ପ୍ରଥମେ ବାରାଉଣି ଠାରେ ପହଞ୍ଚିବେ ଏବଂ ସେଠାରେ ଅନେକ ଗୁଡ଼ିଏ ବିକାଶମୂଳକ ପ୍ରକଳ୍ପର ଶୁଭାରମ୍ଭ କରିବେ । ସେହିସବୁ ପ୍ରକଳ୍ପମାନ ପାଟଣା ସହର ଏବଂ ନିକଟବର୍ତ୍ତୀ କ୍ଷେତ୍ର ମଧ୍ୟରେ ବିଶେଷ ଭାବେ ସଂଯୋଗ ସ୍ଥାପନକୁ ବୃଦ୍ଧି କରିବାରେ ସହାୟକ ହେବ । ଏହା ଦ୍ୱାରା ସେହିସବୁ ସ୍ଥାନମାନଙ୍କୁ ଶକ୍ତି ଉପଲବ୍ଧ ବୃଦ୍ଧି ପାଇବ । ଏହିସବୁ ପ୍ରକଳ୍ପମାନ ରାସାୟନିକ ସାର ଉତ୍ପାଦନରେ ସହାୟକ ହେବ ଏବଂ ବିହାରର ଲୋକଙ୍କୁ ଚିକିତ୍ସାସେବା ପ୍ରଦାନ ସହ ପରିମଳ ବ୍ୟବସ୍ଥାର ସଂପ୍ରସାରଣ କରିବ । ଏହିସବୁ ପ୍ରକଳ୍ପମାନଙ୍କର ସେକ୍ଟରୱାରୀ ସୂଚନା ନିମ୍ନରେ ପ୍ରଦାନ କରାଗଲା- ସହରାଞ୍ଚଳ ବିକାଶ ଏବଂ ପରିମଳ ପ୍ରଧାନମନ୍ତ୍ରୀ ପାଟଣା ରେଳ ପ୍ରକଳ୍ପର ଆଧାରଶିଳା ରଖିବେ ଯାହାକି ରାଜ୍ୟରେ ପରିବହନ ସଂଯୋଗକୁ ମଜଭୁତ କରିବ ଏବଂ ପାଟଣା ତଥା ନିକଟବର୍ତ୍ତୀ କ୍ଷେତ୍ରରେ ବସବାସ କରୁଥିବା ଲୋକମାନଙ୍କ ଜୀବନଯାତ୍ରାକୁ ସହଜସାଧ୍ୟ କରିବ । ପ୍ରଧାନମନ୍ତ୍ରୀ ଏହାପରେ ପାଟଣାଠାରେ ନଦୀପାର୍ଶ୍ଵ ବିକାଶ କାର୍ଯ୍ୟକ୍ରମର ପ୍ରଥମ ପର୍ଯ୍ୟାୟକୁ ଉଦଘାଟନ କରିବେ । ଏହି ଯାତ୍ରା ଅବସରରେ ପ୍ରଧାନମନ୍ତ୍ରୀ 96.54 କିଲୋମିଟର ଦୀର୍ଘ କର୍ମାଲି ଛକ ବର୍ଜ୍ୟ ନିଷ୍କାସନ ନେଟୱାର୍କ ପ୍ରକଳ୍ପର ଶିଳାନ୍ୟାସ କରିବେ । ସେହିଭଳି ପ୍ରଧାନମନ୍ତ୍ରୀଙ୍କ ଦ୍ୱାରା ବାରହ, ସୁଲତାନଗଞ୍ଜ ଏବଂ ନୌଗାଛିଆ ଠାରେ ବର୍ଜ୍ୟ ପରିଚାଳନା ସଂପର୍କୀତ ପ୍ରକଳ୍ପର ଶୁଭାରମ୍ଭ କରାଯିବ । ପ୍ରଧାନମନ୍ତ୍ରୀ ଏହି ଅବସରରେ ବିଭିନ୍ନ ସ୍ଥାନରେ କାର୍ଯ୍ୟକାରୀ ହେବାକୁ ଥିବା 22ଟି ଅମୃତ ଯୋଜନାର ଶିଳାନ୍ୟାସ କରିବେ । ରେଳବାଇ ପ୍ରଧାନମନ୍ତ୍ରୀ ନିମ୍ନଲିଖିତ ସେକ୍ଟରମାନଙ୍କରେ ରେଳ ଲାଇନର ବିଦ୍ୟୁତକରଣ ପ୍ରକଳ୍ପର ଶୁଭାରମ୍ଭ କରିବେ: ବାରାଉଣି- କୁମେଦପୁର ମୁଜାଫରପୁର- ରକ୍ସାଉଲ୍‌ ଫତୁହା- ଇସଲାମପୁର ବିହାରସରିଫ- ଦାନିଆୱାନ ଏହି ଅବସରରେ ପ୍ରଧାନମନ୍ତ୍ରୀଙ୍କ ଦ୍ୱାରା ରାଞ୍ଚି–ପାଟନା ସାପ୍ତାହିକ ଏସି ଏକ୍ସପ୍ରେସ ଟ୍ରେନ ଚଳାଚଳର ଶୁଭାରମ୍ଭ କରାଯିବ । ତୈଳ ଓ ବାଷ୍ପ ପ୍ରଧାନମନ୍ତ୍ରୀ ଶ୍ରୀ ମୋଦୀ ଜଗଦୀଶପୁର- ବାରଣାସୀ ପ୍ରାକୃତିକ ବାଷ୍ପ ପାଇପଲାଇନର ଫୁଲପୁର- ପାଟଣା ଖଣ୍ଡକୁ ଉଦଘାଟନ କରିବେ । ଏହା ବ୍ୟତୀତ ପ୍ରଧାନମନ୍ତ୍ରୀ ପାଟଣା ସିଟି ଗ୍ୟାସ ବିତରଣ ପ୍ରକଳ୍ପକୁ ମଧ୍ୟ ଶୁଭାରମ୍ଭ କରିବେ । ପ୍ରଧାନମନ୍ତ୍ରୀଙ୍କ ଗସ୍ତ କାଳରେ ସେ ବାରାଉଣି ତୈଳ ବିଶୋଧନାଗାର ସଂପ୍ରସାରଣ ପ୍ରକଳ୍ପର 9 ଏମଏମଟି ଏଭିୟୁର ଶିଳାନ୍ୟାସ କରିବେ । ସେହିଭଳି ଶ୍ରୀ ମୋଦୀ ପାରାଦୀପ- ହଳଦିଆ- ଦୁର୍ଗାପୁର ଏଲପିଜି ପାଇପଲାଇନ୍ର ଦୁର୍ଗାପୁର ଠାରୁ ମୁଜାଫରପୁର ଏବଂ ପାଟଣାର ସମ୍ବର୍ଦ୍ଧନ ପ୍ରକଳ୍ପର ଶିଳାନ୍ୟାସ କରିବେ । ଏହା ବ୍ୟତୀତ ପ୍ରଧାନମନ୍ତ୍ରୀ ବାରାଉଣି ତୈଳ ବିଶୋଧନାଗାରର ଏଟିଏଫ ହାଇଡ଼୍ରୋଟି୍ରିଟିଂ ୟୁନିଟର ଶିଳାନ୍ୟାସ କରିବାର କାର୍ଯ୍ୟକ୍ରମ ରହିଛି । ଏହିସବୁ ପ୍ରକଳ୍ପଗୁଡ଼ିକ ପାଟଣା ସହର ଏବଂ ସେହି କ୍ଷେତ୍ରରେ ଶକ୍ତି ଯୋଗାଣକୁ ଯଥେଷ୍ଟ ମାତ୍ରାରେ ବୃଦ୍ଧି କରିବାରେ ସହାୟକ ହେବ । ସ୍ୱାସ୍ଥ୍ୟ ପ୍ରଧାନମନ୍ତ୍ରୀ ସରନ ଠାରେ ଛାପ୍ରା ଏବଂ ପୁର୍ଣ୍ଣିଆ ମେଡ଼ିକାଲ କଲେଜର ଆଧାରଶିଳା ରଖିବେ । ପ୍ରଧାନମନ୍ତ୍ରୀ ଶ୍ରୀ ମୋଦୀ ଭାଗଲପୁର ଏବଂ ଗୟା ସରକାରୀ ମେଡ଼ିକାଲ କଲେଜର ଉନ୍ନତିକରଣ ପ୍ରକଳ୍ପର ମଧ୍ୟ ଶିଳାନ୍ୟାସ କରିବାର କାର୍ଯ୍ୟକ୍ରମ ରହିଛି । ରାସାୟନିକ ସାର ପ୍ରଧାନମନ୍ତ୍ରୀ ବାରାଉଣି ଠାରେ ଆମୋନିଆ- ୟୁରିଆ ରାସାୟନିକ ସାର ପରିସରର ଶିଳାନ୍ୟାସ କରିବେ । ବାରାଉଣି ଠାରୁ ପ୍ରଧାନମନ୍ତ୍ରୀ ଝାଡ଼ଖଣ୍ଡ ଯାଇ ହଜାରୀବାଗ ଏବଂ ରାଞ୍ଚି ଆଦି ସ୍ଥାନ ଗସ୍ତ କରିବାର କାର୍ଯ୍ୟକ୍ରମ ରହିଛି ।
ସଂସ୍କୃତ ଏବଂ ହିନ୍ଦୀ ବିଦ୍ୱାନ, ଡକ୍ଟର ରମା କାନ୍ତ ଶୁକ୍ଳାଙ୍କ ବିୟୋଗରେ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସଂସ୍କୃତ ତଥା ହିନ୍ଦୀ ବିଦ୍ୱାନ ଡକ୍ଟର ରମା କାନ୍ତ ଶୁକ୍ଳାଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ସଂସ୍କୃତ ଏବଂ ହିନ୍ଦୀ ସାହିତ୍ୟ ଜଗତରେ ଅମୂଲ୍ୟ ଅବଦାନ କରିଥିବା ଡକ୍ଟର ରମା କାନ୍ତ ଶୁକ୍ଳା ଜୀଙ୍କର ଦେହାନ୍ତରେ ମୁଁ ଅତ୍ୟନ୍ତ ଦୁଃଖିତ । ଏହି ଦୁଃଖଦ ସମୟରେ ତାଙ୍କ ପରିବାର ଏବଂ ପ୍ରଶଂସକଙ୍କୁ ମୋର ଗଭୀର ସମବେଦନା । ଓମ୍ ଶାନ୍ତି!”
ରାଣୀ ଭେଲୁ ନାଚିଆରଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଣୀ ଭେଲୁ ନାଚିଆରଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ତାଙ୍କ ଜନ୍ମ ବାର୍ଷିକୀରେ ସାହସୀ ରାଣୀ ଭେଲୁ ନାଚିଆରଙ୍କୁ ଶ୍ରଦ୍ଧାଞ୍ଜଳି । ସେ ତାଙ୍କ ଲୋକଙ୍କ ପାଇଁ ନ୍ୟାୟ ସୁନିଶ୍ଚିତ କରିବାରେ ଆଗରେ ଥିଲେ । ସେ ଉପନିବେଶବାଦକୁ ତୀବ୍ର ବିରୋଧ କରିଥିଲେ ଏବଂ ସମାଜର କଲ୍ୟାଣ ପାଇଁ ମଧ୍ୟ କାର୍ଯ୍ୟ କରିଥିଲେ । ତାଙ୍କର ସାହସିକତା ଭବିଷ୍ୟତ ପୀଢିକୁ ପ୍ରେରଣା ଯୋଗାଇବ ।”
ନୂଆଦିଲ୍ଲୀରେ ଏଏସଆଇ ମୁଖ୍ୟାଳୟ ଉଦ୍ଘାଟନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀର ତିଳକ ମାର୍ଗଠାରେ ଭାରତୀୟ ପ୍ରତ୍ନତତ୍ତ୍ଵ ଗବେଷଣା ସଂସ୍ଥାନ(ASI)ର ନୂତନ ହେଡକ୍ୱାର୍ଟର-ଦେଓଧର ଭବନର ଉଦଘାଟନ କରିଛନ୍ତି । ଏହି ଅବସରରେ ବକ୍ତବ୍ୟ ରଖି ସେ କହିଥିଲେ ଯେ ଗତ ପ୍ରାୟ 150 ବର୍ଷ ଧରି ଭାରତୀୟ ପ୍ରତ୍ନତତ୍ତ୍ଵ ସର୍ଭେ ସଂସ୍ଥା ଗୁରୁତ୍ୱପୂର୍ଣ୍ଣ କାର୍ଯ୍ୟ ସମ୍ପାଦନ କରିଛି । ପ୍ରଧାନମନ୍ତ୍ରୀ ଆମ ଇତିହାସ ଏବଂ ଆମ ସମୃଦ୍ଧ ପ୍ରତ୍ନତତ୍ତ୍ଵର ଐତିହ୍ୟକୁ ନେଇ ଗର୍ବ କରିବାର ଗୁରୁତ୍ୱ ଉପରେ ଜୋର ଦେଇଥିଲେ । ସେ କହିଲେ ଯେ ନିଜର ଆଞ୍ଚଳିକ ଐତିହ୍ୟ, ନିଜ ସହର ଓ ଅଞ୍ଚଳର ପ୍ରତ୍ନତତ୍ତ୍ଵ ସମ୍ବନ୍ଧରେ ଜାଣିବା ଉପରେ ଜନସାଧାରଣ ଆଗଭର ହେବା ଉଚିତ । ସେ କହିଲେ ଯେ ଆଞ୍ଚଳିକ ପ୍ରତ୍ନତତ୍ତ୍ଵକୁ ବିଦ୍ୟାଳୟ ପାଠ୍ୟକ୍ରମର ଅଂଶବିଶେଷ କରାଯାଇପାରେ । ଏ ପ୍ରସଙ୍ଗରେ ସେ ମଧ୍ୟ ଉତ୍ତମ ତାଲିମପ୍ରାପ୍ତ ପର୍ଯ୍ୟଟକ ଗାଇଡମାନଙ୍କ ଗୁରୁତ୍ୱ ସମ୍ବନ୍ଧରେ ପ୍ରକାଶ କରିଥିଲେ, ଯେଉଁମାନେ କି ସେମାନଙ୍କ ଅଞ୍ଚଳର ଇତିହାସ ଏବଂ ଐତିହ୍ୟ ସମ୍ବନ୍ଧରେ ସୁପରିଚିତ ଥିବେ । ସେ କହିଲେ ଯେ ଦୀର୍ଘ ଦିନ ଧରି ପ୍ରତ୍ନତତ୍ତ୍ଵବିତମାନଙ୍କ ଦ୍ୱାରା କଠିନ ଶ୍ରମ ଫଳରେ କରାଯାଇଥିବା ପ୍ରତ୍ନତାତ୍ତ୍ୱିକ ଆବିଷ୍କାର ପଛରେ ଏହାର ଏକ ଚମତ୍କାର କାହାଣୀ ସଂଶ୍ଳିଷ୍ଟ ରହିଛି । ଏ ପ୍ରସଙ୍ଗରେ ସେ ମନେ ପକାଇଥିଲେ ଯେ କିପରି ଭାବେ ଭାରତ ଓ ଫ୍ରାନ୍ସ ଟିମ ଦ୍ୱାରା ମିଳିତ ଭାବେ କରାଯାଇଥିବା ଏକ ପ୍ରତ୍ନତାତ୍ତ୍ୱିକ ଆବିଷ୍କାରର ପ୍ରାଥମିକ ଅନୁଭବ ପାଇବା ପାଇଁ ସେ ଓ ଫ୍ରାନ୍ସର ରାଷ୍ଟ୍ରପତି କିଛି ବର୍ଷ ତଳେ ଚଣ୍ଡିଗଡ ଗସ୍ତ କରିଥିଲେ । ପ୍ରଧାନମନ୍ତ୍ରୀ କହିଲେ ଯେ ଭାରତ ଏହାର ମହାନ ଐତିହ୍ୟକୁ ଗର୍ବ ଏବଂ ବିଶ୍ୱାସର ସହିତ ବିଶ୍ୱ ଆଗରେ ପ୍ରଦର୍ଶିତ କରିବା ଆବଶ୍ୟକ । ନୂତନ ଏଏସଆଇ ମୁଖ୍ୟାଳୟରେ ଅତ୍ୟାଧୁନିକ ପ୍ରଯୁକ୍ତି ବ୍ୟବସ୍ଥା ରହିଛି, ଯେଉଁଥିରେ ସାମିଲ ଅଛି ଶକ୍ତି ସାମର୍ଥ୍ୟ ଯୁକ୍ତ ଆଲୋକୀକରଣ ଏବଂ ବର୍ଷା ଜଳ ଅମଳ ବ୍ୟବସ୍ଥା । ଏଥିରେ ମଧ୍ୟ ରହିଛି ଏକ କେନ୍ଦ୍ରୀୟ ପ୍ରତ୍ନତାତ୍ତ୍ୱିକ ପାଠାଗାର ଯେଉଁଥିରେ କି ପାଖାପାଖି 1.35 ଲକ୍ଷ ପୁସ୍ତକ ଏବଂ ଜର୍ଣ୍ଣାଲ ସ୍ଥାନିତ ହୋଇଛି ।
ଆସାମ ଡଙ୍ଗା ଦୁର୍ଘଟଣା ପ୍ରସଙ୍ଗରେ ପ୍ରଧାନମନ୍ତ୍ରୀଙ୍କ ଦୁଃଖ ପ୍ରକାଶ

ଆସାମ ଡଙ୍ଗା ଦୁର୍ଘଟଣା ପ୍ରସଙ୍ଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୁଃଖ ବ୍ୟକ୍ତ କରିଛନ୍ତି । ଯାତ୍ରୀମାନଙ୍କୁ ଉଦ୍ଧାର କରିବା ପାଇଁ ସମସ୍ତ ପ୍ରକାର ଉଦ୍ୟମ ଜାରି ରହିଛି ବୋଲି ସେ କହିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଆସାମ ଡଙ୍ଗା ଦୁର୍ଘଟଣା ଯୋଗୁଁ ଦୁଃଖିତ । ଯାତ୍ରୀମାନଙ୍କୁ ଉଦ୍ଧାର କରିବା ପାଇଁ ସମସ୍ତ ପ୍ରକାର ଉଦ୍ୟମ ଜାରି ରହିଛି । ସମସ୍ତଙ୍କ ସୁରକ୍ଷା ଓ ମଙ୍ଗଳ କାମନା କରୁଛି ।”
G20 ଶିଖର ସମ୍ମିଳନୀର ଦ୍ୱିତୀୟ ଅଧିବେଶନ : ଜଳବାୟୁ ପରିବର୍ତ୍ତନ ଏବଂ ପର୍ଯ୍ୟାବରଣରେ ପ୍ରଧାନମନ୍ତ୍ରୀଙ୍କ ଉଦ୍‌ବୋଧନ

ମହାମହିମ, ଆଜି ଯେତେବେଳେ କ୍ଲାଇମେଟ୍‌ ଆକ୍ସନ ବିଷୟରେ G-20 ଦେଶମାନଙ୍କ ମଧ୍ୟରେ ରହିଛି ସେତେବେଳେ ନିଜର ଦୁଇଟି ବଡ଼ ଦାୟୀତ୍ୱ ପ୍ରତି ସଂପୂର୍ଣ୍ଣ ସମ୍ବେଦନଶୀଳତା ସହ ନିଜ ବକ୍ତବ୍ୟ ରଖିବାକୁ ଚାହୁଁଛି। ପ୍ରଥମ ଦାୟୀତ୍ୱ ଜଳବାୟୁ ପ୍ରଶମନର କଥା ଅଟେ। ଯାହା ଭାରତର ହଜାର ହଜାର ବର୍ଷର ପୁରାତନ ପରଂପରାରୁ ପ୍ରେରଣା ପାଇଛି। ଆମେ ଏହି ବିଷୟ ଉପରେ ମହତ୍ତ୍ୱକାଂକ୍ଷୀ ଲକ୍ଷ୍ୟ ସହିତ ଆଗକୁ ବଢୁଛୁ। ପ୍ୟାରିସ୍‌ଠାରେ ଯେତେବେଳେ ଆମେ ଆମର ଲକ୍ଷ୍ୟର ଘୋଷଣା କରିଥିଲି, ସେତେବେଳେ ବହୁତ ଲୋକ କହିଥିଲେ ଯେ ଭାରତ କଣ ୧୭୫ ଶିଖାଓ୍ବଟ ନବୀକରଣୀୟ ଶକ୍ତି ଲକ୍ଷ୍ୟ ଉପରେ କାର୍ଯ୍ୟ କରିପାରିବ। କିନ୍ତୁ ଭାରତ କେବଳ ଶୀଘ୍ର ଏହି ଲକ୍ଷ୍ୟକୁ ହାସଲ କରୁନାହିଁ ବରଂ ଆହୁରୀ ଉଚ୍ଚ ଲକ୍ଷ୍ୟ ପ୍ରାପ୍ତ କରିବା ପାଇଁ ପ୍ରୟାସ କରୁଛି। ଆମର ପ୍ୟାରିସ୍‌ ପ୍ରତିବଦ୍ଧତାରୁ ମଧ୍ୟ ଆଗକୁ ଯାଇ, ଭାରତ ୨୬ ନିୟୁତ ହେକ୍ଟର ପତିତ ଭୂମିରେ ପୁନଃ ଥଇଥାନ କରିବା ଲକ୍ଷ୍ୟ ରଖିଛି; ପ୍ରତ୍ୟେକ ବର୍ଷ ହାରାହାରି ୮ ବିଲିୟନ ଯାତ୍ରୀଙ୍କୁ ସେବା ଯୋଗାଉଥିବା ବିଶ୍ୱର ସବୁଠାରୁ ବଡ଼ ପାସେଞ୍ଜର କ୍ୟାରିୟର – ଭାରତୀୟ ରେଲ୍‌ଓ୍ବେ, ‘ବର୍ଷ ୨୦୩୦ ପର୍ଯ୍ୟନ୍ତ Net Zero’ର ସଂକଳ୍ପ ନେଇଛି। ନିଜର ଏହି ନିଷ୍ପତ୍ତିରେ ଭାରତୀୟ ରେଳ ପ୍ରତିବର୍ଷ ୬୦ ନିୟୁତ ଟନ୍‌ କାର୍ବନ ନିର୍ଗମନ ପ୍ରଶମନ କରିବ । ଆମେ ୨୦୨୫ ପର୍ଯ୍ୟନ୍ତ ପେଟ୍ରୋଲରେ ୨୦ ପ୍ରତିଶତ ଇଥାନାଲ ମିଶ୍ରଣର ଲକ୍ଷ୍ୟ ନେଇ କାମ କରୁଛୁ। ଏସିୟ ସିଂହ, ବାଘ, ଗଣ୍ଡା ଏବଂ ଡଲଫିନମାନଙ୍କର ସଂଖ୍ୟା ବୃଦ୍ଧି ଘଟାଇ ଭାରତ ପ୍ରମାଣିତ କରିଛି ପର୍ଯ୍ୟାବରଣ ସୁରକ୍ଷାରେ ଆମର ପ୍ରତିବଦ୍ଧତା କେବଳ ମାତ୍ର ଶକ୍ତି ସଂପର୍କିତ ବତ୍କୃତା ପର୍ଯ୍ୟନ୍ତ ହିଁ ସୀମିତ ନୁହେଁ। ପ୍ରଶମନ ସଂକ୍ରାନ୍ତୀୟ ଦାୟୀତ୍ୱବୋଧରୁ ଭାରତ ନା ପୂର୍ବରୁ କେବେ ପଛକୁ ହଟିଛି, ନା କେବେ ପଛକୁ ହଟିବ। ବିଗତ ବର୍ଷ ଗୁଡ଼ିକରେ ହୋଇଥିବା ପ୍ରୟାସଗୁଡ଼ିକ କାରଣରୁ ଆଜି ଭାରତ, ନବୀକରଣୀୟ ଶକ୍ତିର କ୍ଷମତାରେ ବିଶ୍ୱର ଶ୍ରେଷ୍ଠ ୫ଟି ଦେଶ ମଧ୍ୟରେ ରହିଛି। ଭାରତର ଏହି ସଫଳତାକୁ ବିଶ୍ୱ ମଧ୍ୟ ଗ୍ରହଣ କରୁଛି। ଆମେରିକା, ଫ୍ରାନ୍ସ, ବ୍ରିଟେନ, ସ୍ୱିଡେନ୍‌ ଭଳି ଦେଶ ଆମର ଅନେକଗୁଡ଼ିଏ ପଦକ୍ଷେପ ଯେପରିକି ISA ଏବଂ CDRI ରେ ଆମର ସହଭାଗୀ ରହିଛନ୍ତି। ମହାମହିମ, ଯେତେବେଳେ ମୁଁ ଆମର ଦ୍ୱିତୀୟ ଦାୟୀତ୍ୱ କ୍ଲାଇମେଟ୍‌ ଜଷ୍ଟିସ୍‌ ବା ଜଳବାୟୁ ନ୍ୟାୟ ସମ୍ପର୍କରେ ଭାବେ, ସେତେବେଳେ ମୋ ହୃଦୟରେ ଏକ ବେଦନା ମଧ୍ୟ ସୃଷ୍ଟି ହୁଏ, କ୍ଲାଇେମଟ୍‌ ଜଷ୍ଟିସ୍‌କୁ ଭୁଲି ଆମେ କେବଳ ବିକାଶଶୀଳ ଦେଶ ସହିତ ଅନ୍ୟାୟ କରୁନାହୁଁ, ଅପିତୁ ସମଗ୍ର ମାନବଜାତିକୁ ମଧ୍ୟ ପ୍ରତାରିତ କରୁଛୁ। ବିକାଶଶୀଳ ଦେଶଗୁଡ଼ିକର ମୁଖରଧ୍ୱନି ଭାବେ ଭାରତ ଜଳବାୟୁ ସଂକ୍ରାନ୍ତୀୟ ଆର୍ଥିକ ବ୍ୟବସ୍ଥାକୁ ଅଣଦେଖା କରିବା କାର୍ଯ୍ୟକୁ ଏମିତିରେ ଭୁଲି ଯାଇ ପାରିବ ନାହିଁ। କ୍ଲାଇେମଟ୍‌ ଫାଇନାନ୍ସକୁ ନେଇ ବସ୍ତୁନିଷ୍ଠ ପ୍ରଗତି ଅଭାବରେ ବିକାଶଶୀଳ ଦେଶ ଗୁଡ଼ିକ ଉପରେ କ୍ଲାଇମେଟ୍‌ ଆକ୍ସନ ସକାଶେ ଚାପ କରିବା ନ୍ୟାୟ ନୁହଁ। ମୋର ପ୍ରସ୍ତାବ ହେଉଛି ଯେ, ବିକଶିତ ଦେଶ ନିଜର GDPର ଅତିକମ୍‌ରେ ଏକ ପ୍ରତିଶତ ଅଂଶ ବିକାଶଶିଳ ଦେଶ ଗୁଡ଼ିକରେ ଗ୍ରିନ୍‌ ପ୍ରୋଜେକ୍ଟକୁ ଆର୍ଥିକ ସହାୟତା କରିବା ସକାଶେ ଉପଲବ୍ଧ କରାଇବାର ଲକ୍ଷ୍ୟ ରଖନ୍ତୁ। ମହାମହିମ, ମୁଁ G20 ସହଯୋଗୀମାନଙ୍କ ସମ୍ମୁଖରେ ତିନୋଟି କରଣୀୟ ବିନ୍ଦୁ ବା Actionable Points ରଖିବାକୁ ଚାହୁଛି। ପ୍ରଥମ, G20 ଦେଶ ଏକ ସ୍ୱଚ୍ଛ ଶକ୍ତି ପରିକଳ୍ପନା ପାଣ୍ଠି ତିଆରି କରନ୍ତୁ, ଯାହାର ଉପଯୋଗ ସେହି ଦେଶଗୁଡ଼ିକରେ ହେବ ଯେଉଁଠାରେ ‘‘ପିକିଂ’’ ବା ସ୍ୱଚ୍ଛ ଶକ୍ତି ଉତ୍ପାଦନ ସେଭଳି ହୋଇନାହିଁ। ଏହି ଫଣ୍ଡ ISA ଭଳି ଅନ୍ୟ ସଂସ୍ଥାମାନଙ୍କୁ ମଧ୍ୟ ସହଯୋଗ କରିପାରିବ । ଦ୍ୱିତୀୟ, ଆମକୁ G-20 ଦେଶମାନଙ୍କ ମଧ୍ୟରେ ସ୍ୱଚ୍ଛ-ଶକ୍ତି ଉପରେ କାମ କରୁଥିବା ରିସର୍ଚ୍ଚ-ସଂସ୍ଥାମାନଙ୍କର ଏକ ନେଟ୍‌ଓ୍ବାର୍କ ହେବା ଆବଶ୍ୟକ। ଯାହା ନୂଆ ଟେକ୍ନୋଲୋଜି ସହିତ ଏଗୁଡ଼ିକର ବିକାଶ ସମ୍ବନ୍ଧୀୟ best practices ଉପରେ ମଧ୍ୟ କାମ କରିବ। ତୃତୀୟ, G20 ଦେଶଗୁଡ଼ିକ ସବୁଜ ହାଇଡ୍ରୋଜେନ୍‌ କ୍ଷେତ୍ରରେ ବୈଶ୍ୱିକ ମାପଦଣ୍ଡ ତିଆରି କରିବା ସକାଶେ ଏକ ସଂସ୍ଥା ପ୍ରତିଷ୍ଠା କରିବା ଉଚିତ୍‌ । ଯା’ଦ୍ୱାରା ଏହାର ଉତ୍ପାଦନ ଏବଂ ଉପଯୋଗକୁ ପ୍ରୋତ୍ସାହନ ମିଳିବ। ଏହି ସମସ୍ତ ପ୍ରୟାସରେ ଭାରତ ମଧ୍ୟ ନିଜର ସଂପୂର୍ଣ୍ଣ ଯୋଗଦାନ ଦେବ। ଧନ୍ୟବାଦ
ଭାରତ, ତୁର୍କୀ ମଧ୍ୟରେ ପୋସ୍ତ(ଆପୁମଞ୍ଜି) ବାଣିଜ୍ୟ ବୁଝାମଣାକୁ କେନ୍ଦ୍ର କ୍ୟାବିନେଟର ସ୍ୱୀକୃତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଆଜି ଭାରତ ଏବଂ ତୁର୍କୀ ମଧ୍ୟରେ ପପି ବୀଜ କାରବାର ଘେନି ସ୍ୱାକ୍ଷରିତ ବୁଝାମଣା ପତ୍ରକୁ ସ୍ୱୀକୃତି ମିଳିଛି । ଏହା ଫଳରେ ଉଭୟ ରାଷ୍ଟ୍ର ମଧ୍ୟରେ ଯଥାଶୀଘ୍ର ତଥା ସ୍ୱଚ୍ଛ ଭାବେ ପପି ବୀଜ ବ୍ୟବସାୟ ହୋଇପାରିବ । ବୁଝାମଣା ପତ୍ରର ବିସ୍ତୃତ ବିବରଣୀ: ଏହି ବୁଝାମଣା ପତ୍ରରେ ଥିବା ପ୍ରମୁଖ୍ୟ ସର୍ତ୍ତାବଳୀଗୁଡ଼ିକ ହେଲା: 1. ଟର୍କିଶ୍‌ ଗ୍ରେନ୍‌ ବୋର୍ଡ଼ (ଟିଏମଓ) ଏକ ଅନଲାଇନ୍‌ ବ୍ୟବସ୍ଥା ପରିଚାଳନା କରିବ ଯଦ୍ୱାରା ତୁର୍କୀରୁ ଭାରତକୁ ପପି ବୀଜ ରପ୍ତାନୀ କାର୍ଯ୍ୟ ତ୍ୱରାନ୍ୱିତ ହୋଇପାରିବ । ରପ୍ତାନୀକାରୀ କମ୍ପାନୀମାନେ ଏଥି ସକାଶେ ସେମାନଙ୍କର ଆବେଦନପତ୍ର ଏଜିଆନ୍‌ ଏକ୍ସପୋର୍ଟର୍ସ ଆସୋସିଏସନ୍‌ (ଇଆଇବି) ମାଧ୍ୟମରେ ପୈଠ କରିବେ । ଏବଂ ଟିଏମଓ ଏହି ଆବେଦନ ପତ୍ର ପାଇବା ପରେ ସେମାନଙ୍କୁ ଅନଲାଇନ୍‌ ବ୍ୟବସ୍ଥାରେ ସଦସ୍ୟତା ପ୍ରଦାନ କରିବେ । 2. ପ୍ରତି ବର୍ଷ ଯେତିକି ପରିମାଣର ପପି ବୀଜ ଭାରତକୁ ରପ୍ତାନୀ କରାଯିବ ତାହା ଭାରତ ସରକାର ତୁର୍କୀ ସରକାରଙ୍କ ସହ ପରାମର୍ଶ କ୍ରମେ ସ୍ଥିର କରିବେ । ସେ ଦେଶର ଉତ୍ପାଦନ ସ୍ଥିତିକୁ ଚାହିଁ ତାହା ପ୍ରତିବର୍ଷ ସ୍ଥିର କରାଯିବ ଏବଂ ଅବଶିଷ୍ଟ ପରିମାଣ ପୂର୍ବ ବର୍ଷର ଉତ୍ପାଦନରୁ ଆମଦାନି କରାଯିବ । ପୁଣି ତୁର୍କୀର ଘରୋଇ ଚାହିଦା ତଥା ଅନ୍ୟ ଦେଶର ରପ୍ତାନୀ ଆବଶ୍ୟକତାକୁ ପୂରଣ କରିବା ସହ ଏହା ସ୍ଥିର କରାଯିବ । 3. ଟିଏମଓ ସହ ସମସ୍ତ ରପ୍ତାନୀକାରୀ କମ୍ପାନୀ ସେମାନଙ୍କର ନାମ ପଂଜୀକରଣ କରାଇବେ । ଭାରତୀୟ ଆମଦାନୀକାରୀଙ୍କ ସହ ରାଜିନାମା ସ୍ୱାକ୍ଷର କରୁଥିବା ପ୍ରତ୍ୟେକ ରପ୍ତାନୀକାରୀ କମ୍ପାନୀ ଟିଏମଓରେ ନାମ ପଂଜୀକରଣ କରିଥିବା ଜରୁରୀ । ଏହା ଅନଲାଇନ୍‌ ବ୍ୟବସ୍ଥା ମଧ୍ୟରେ କରାଯିବ ଏବଂ ପାରା-2ରେ ବର୍ଣ୍ଣିତ ପରିମାଣ ଠାରୁ ପଂଜୀକୃତ ବିକ୍ରୟ ରାଜିନାମାର ପରିମାଣ କୌଣସି ପରିସ୍ଥିତିରେ ଅଧିକ ନହୋଇଥିବା ଉଚିତ । 4. ପାରା-2ରେ ବର୍ଣ୍ଣତ ବ୍ୟବସ୍ଥା ଅନୁସାରେ ପ୍ରତିବର୍ଷ ଭାରତୀୟ ଆମଦାନୀକାରୀ କମ୍ପାନୀମାନେ ତୁର୍କୀରୁ କେତେ ପରିମାଣର ପପି ବୀଜ ଆମଦାନି କରିବେ ତାହା ସ୍ଥିର କରାଯିବ । 5. କେନ୍ଦ୍ରୀୟ ନାର୍କୋଟିକ୍ସ ବ୍ୟୁରୋ (ସିବିଏନ) ଟିଏମଓ ସହ ଏକ ବିକ୍ରୟ ରାଜିନାମା ପଂଜୀକରଣ କରିବେ ଯାହାକି ଟିଏମଓ ଅନଲାଇନ୍‌ ବ୍ୟବସ୍ଥା ଅନୁସାରେ ହୋଇଥିବ । ପୁନଶ୍ଚ ତାହା ଭାରତ ସରକାରଙ୍କ ଅର୍ଥ ମନ୍ତ୍ରଣାଳୟଙ୍କ ଗାଇଡ଼ଲାଇନର ସର୍ତ୍ତାବଳୀକୁ ପୂରଣ କରୁଥିବ । ସିବିଏନ ତାଙ୍କ ନିକଟରେ ଆମଦାନି ପାଇଁ ପଂଜୀକୃତ ରାଜିନାମାର ବିସ୍ତୃତ ବିବରଣୀ ଅନଲାଇନ୍‌ ବ୍ୟବସ୍ଥା ମାଧ୍ୟମରେ ପ୍ରଦର୍ଶିତ କରିବେ । ଓଏମଓ ଏଭଳି ରପ୍ତାନୀକୁ ଅନୁମତି ପ୍ରଦାନ କରିବ ଯେଉଁମାନେ’କି ସିବିଏନ ଦ୍ୱାରା ପଂଜୀକୃତ ହୋଇଥିବେ । 6. ଟିଏମଓ ପପି ବୀଜ ରପ୍ତାନୀକାରୀମାନଙ୍କୁ ଆଇନଗତ ଉତ୍ପାଦନ ସାର୍ଟିଫିକେଟ ପ୍ରଦାନ କରିବେ ଯେଉଁମାନେ’କି ତାଙ୍କ ନିକଟରେ ବିକ୍ରୟ ରାଜିନାମା ପୈଠ କରିଥିବେ ଏବଂ ଅନ୍ୟ ସମସ୍ତ ପ୍ରକାର ସର୍ତ୍ତାବଳୀ ପୂରଣ କରୁଥିବେ । ଏହି ବୁଝାମଣା ପତ୍ର ମାଧ୍ୟମରେ ତୁରନ୍ତ ତଥା ସ୍ୱଚ୍ଛ ବ୍ୟବସ୍ଥା ମାଧ୍ୟମରେ ଦୁଇ ଦେଶ ମଧ୍ୟରେ ପପି ବୀଜ କାରବାର ହୋଇପାରିବ । ସେହିଭଳି ନିର୍ଦ୍ଦିଷ୍ଟ ପରିମାଣର ପପି ବୀଜ ଆମଦାନୀକାରୀମାନଙ୍କୁ ମିଳିପାରିବ । ଫଳରେ ଏହି ବ୍ୟବସ୍ଥାରେ କୌଣସି ପ୍ରକାର ବିବାଦ ଉତ୍ପନ୍ନ ହେବ ନାହିଁ ଏବଂ ବିଦେଶରୁ ପପି ବୀଜ ଆମଦାନୀ ସହଜସାଧ୍ୟ ହୋଇପାରିବ । ପୁନଶ୍ଚ ଏହା ଦ୍ୱାରା ଭାରତରେ ପପି ବୀଜର ଚାହିଦା ପୂରଣ ହୋଇପାରିବ ଏବଂ ଭାରତୀୟ ଉପଭୋକ୍ତାମାନେ ସେମାନଙ୍କ ଆବଶ୍ୟକ ମୁତାବକ ପୋସ୍ତ ପାଇପାରିବେ ।
ବିଶିଷ୍ଟ ଗାନ୍ଧୀବାଦୀ ଶକୁନ୍ତଳା ଚୌଧୁରୀଙ୍କ ଦେହାନ୍ତରେ ପ୍ରଧାନମନ୍ତ୍ରୀ ଶୋକ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ ଗାନ୍ଧୀବାଦୀ ଶକୁନ୍ତଳା ଚୌଧୁରୀ ଜୀଙ୍କର ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଶକୁନ୍ତଳା ଚୌଧୁରୀ ଜୀ ତାଙ୍କର ଜୀବନବ୍ୟାପି ଗାନ୍ଧୀବାଦୀ ମୂଲ୍ୟବୋଧକୁ ପ୍ରୋତ୍ସାହିତ କରିବା ପାଇଁ ସ୍ମରଣୀୟ ହୋଇ ରହିବେ । ସାରନିଆ ଆଶ୍ରମରେ ତାଙ୍କର ମହାନ କାର୍ଯ୍ୟ ଅନେକ ଜୀବନକୁ ସକରାତ୍ମକ ଭାବରେ ପ୍ରଭାବିତ କରିଥିଲା । ତାଙ୍କର ଦେହାନ୍ତରେ ଅତ୍ୟନ୍ତ ଦୁଃଖିତ । ମୋର ସମବେଦନା ତାଙ୍କ ପରିବାର ଏବଂ ଅସଂଖ୍ୟ ପ୍ରଶଂସକଙ୍କ ସହ ଅଛି । ଓମ୍ ଶାନ୍ତି ।”
କୃଷକଙ୍କ ଆୟ ବୃଦ୍ଧି ପାଇଁ ସରକାରୀ ଉଦ୍ୟମ ସମ୍ପର୍କିତ ଏକ ପ୍ରବନ୍ଧ ଶେୟାର କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ narendramodi.in ଓ୍ୱେବସାଇଟରେ ଉପଲବ୍ଧ ଥିବା କୃଷକଙ୍କ ଆୟ ବୃଦ୍ଧି ପାଇଁ ସରକାରଙ୍କ ଉଦ୍ୟମ ସମ୍ପର୍କିତ ଏକ ପ୍ରବନ୍ଧ ଶେୟାର କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; ଆମ ସରକାର “ପଶୁପାଳନ ଠାରୁ ମତ୍ସ୍ୟଚାଷ, ବନୀକରଣ ଠାରୁ ମଧୁର ବିପ୍ଳବ(ମହୁମାଛି ପାଳନ) ଭଳି ବିଭିନ୍ନ ଆନୁଷଙ୍ଗିକ କାର୍ଯ୍ୟ ଦ୍ୱାରା କୃଷକଙ୍କ ଆୟ ବୃଦ୍ଧି ପାଇଁ ବିଭିନ୍ନ ଉଦ୍ୟମ କରିଛନ୍ତି । #8yearsOfKisanKalyan” ପ୍ରଧାନମନ୍ତ୍ରୀ ମାଇଁଗଭ ଟ୍ୱିଟ ଶୃଙ୍ଖଳ ମଧ୍ୟ ଶେୟାର କରିବା ସହ ଅନ୍ନଦାତାଙ୍କ କଲ୍ୟାଣ ପାଇଁ ସରକାରଙ୍କ ପ୍ରତିଶ୍ରୁତିବଦ୍ଧତା ଉପରେ ଆଲୋକପାତ କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଦେଶର ଅନ୍ନଦାତାମାନଙ୍କ ସଶକ୍ତିକରଣ ଯୋଗୁଁ ନ୍ୟୁ ଇଣ୍ଡିଆକୁ ଦୃଢ ଭିତ୍ତି ମିଳିପାରିଛି । ବିହନରୁ ବଜାର ପର୍ଯ୍ୟନ୍ତ ସବୁ କ୍ଷେତ୍ରରେ ସେମାନଙ୍କ ସର୍ବାଙ୍ଗୀନ ବିକାଶ ପାଇଁ ଧ୍ୟାନ କେନ୍ଦ୍ରିତ କରାଯାଇଛି । ଆମ ଚାଷୀ ଭାଇ-ଭଉଣୀଙ୍କ ସଂକଳ୍ପ ଶକ୍ତିର ପରିଣାମ ସ୍ୱରୂପ ଭାରତ କୃଷି କ୍ଷେତ୍ରରେ ଏକ ନୂଆ ଉଦାହରଣ ସୃଷ୍ଟି କରିଛି ।#8YearsOfKisanKalyan” ବିଭିନ୍ନ ଯୋଜନାର ଶତପ୍ରତିଶତ ସୁଫଳ ଚାଷୀ ଭାଇ ଓ ଭଉଣୀମାନଙ୍କୁ ପ୍ରଦାନ କରାଯାଉଛି ବୋଲି ମଧ୍ୟ ପ୍ରଧାନମନ୍ତ୍ରୀ କହିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଚାଷୀ ଭାଇ-ଭଉଣୀଙ୍କ ନିକଟରେ ଯୋଜନାଗୁଡିକର ଶତପ୍ରତିଶତ ଲାଭ ପହଞ୍ଚାଇବା ପାଇଁ ଆମ ସରକାର ସମ୍ପୂର୍ଣ୍ଣ ପ୍ରତିଶ୍ରୁତିବଦ୍ଧ । ପିଏମ-କିଶାନ ଯୋଜନାରୁ ଆରମ୍ଭ କରି ରେକର୍ଡ ବଜେଟ ଆବଣ୍ଟନ ହେଉ ବା ଉତ୍ପାଦନ ଖର୍ଚ୍ଚର ଦେଢ ଗୁଣ ଏମଏସପି, ମୃତ୍ତିକା ସ୍ୱାସ୍ଥ୍ୟ କାର୍ଡ ଠାରୁ ଆରମ୍ଭ କରି e-NAM ପର୍ଯ୍ୟନ୍ତ ଏଭଳି ଅନେକ ଯୋଜନା ରହିଛି, ଯାହା ଅନ୍ନଦାତାମାନଙ୍କୁ ନୂତନ ଶକ୍ତି ପ୍ରଦାନ କରିଛି ।”
ସାମୁଦ୍ରିକ ସଚେତନତା ମିଶନ କ୍ଷେତ୍ରରେ ସହଯୋଗ ଲାଗି ଭାରତ - ଫ୍ରାନ୍ସ ମଧ୍ୟରେ କାର୍ଯ୍ୟାନ୍ୱୟନ ବ୍ୟବସ୍ଥା ସମ୍ପର୍କରେ ଅବଗତ ହେଲେ କେନ୍ଦ୍ର କ୍ୟାବିନେଟ

ଭାରତ ଏବଂ ଫ୍ରାନ୍ସ ମଧ୍ୟରେ 10 ମାର୍ଚ୍ଚ, 2018ରେ ସ୍ୱାକ୍ଷରିତ ‘ସାମୁଦ୍ରିକ ଅଂଚଳ ସଚେତନତା ମିଶନ’କୁ ପ୍ରସ୍ତୁତ କରିବା ପୂର୍ବରୁ ଅଧ୍ୟୟନ ଲାଗି କାର୍ଯ୍ୟାନ୍ୱୟନ ବ୍ୟବସ୍ଥା (ଆଇଏ) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଅବଗତ ହୋଇଥିଲେ । ଏହି ପ୍ରସ୍ତାବିତ ମିଳିତ ମିଶନ ଉଭୟ ଦେଶକୁ ଉପଯୁକ୍ତ ଡାଟା ଏବଂ ସେବା ଉପଲବ୍ଧ କରାଇବା ଉଦ୍ଦେଶ୍ୟ ନେଇ ସାମୁଦ୍ରିକ ଅଂଚଳ ସଚେତନତା ଲାଗି ସମର୍ପିତ ହେବ । ଏହାର ଉଦ୍ଦେଶ୍ୟ ସାମୁଦ୍ରୀକ ଯାତାୟତର ନିରୀକ୍ଷଣ କରିବା ଏବଂ ସର୍ବାଧିକ ସମ୍ଭାବ୍ୟ ଆବୃତି ସହିତ ସନ୍ଦିଗ୍ଧ ଜାହାଜ ଚିହ୍ନଟ କରିବା । ଏହି ନିରୀକ୍ଷଣ ପ୍ରଣାଳୀ ଭାରତ ଏବଂ ଫ୍ରାନ୍ସର ସ୍ୱାର୍ଥ କ୍ଷେତ୍ରରେ ଜାହାଜଗୁଡ଼ିକର ଅନୁଧ୍ୟାନ, ଚିହ୍ନଟ ଏବଂ ଜବତ ଲାଗି ଅନ୍ତିମ ସମାଧାନ ଉପଲବ୍ଧ କରାଇବ । ଏହି କାର୍ଯ୍ୟାନ୍ୱୟନ ବ୍ୟବସ୍ଥା ଅନ୍ତର୍ଗତ ଭାରତ ପକ୍ଷରୁ ଭାରତୀୟ ମହାକାଶ ଗବେଷଣା ସଂଗଠନ (ଇସ୍ରୋ) ଏବଂ ଫ୍ରାନ୍ସ ପକ୍ଷରୁ ସେଂଟର ନେସନାଲ ଡେଟ୍ୟୁଡସ ସ୍ପାଟିୟଲ୍ସ (ସିଏନଇଏସ) ପୂର୍ବ ଅଧ୍ୟୟନ ଏବଂ ବର୍ତ୍ତମାନର ଅବଧାରଣା ଅଧ୍ୟୟନ ସମୟରେ ବିଭିନ୍ନ ଗତିବିଧିରେ ମିଳିତ ଭାବେ ଭାଗ ନେବେ । ଏଥିରେ ସ୍ୱାକ୍ଷର କରାଯିବାର ଗୋଟିଏ ବର୍ଷ ଭିତରେ ଏହାକୁ ସମୀକ୍ଷା ନିମନ୍ତେ ସମ୍ପୃକ୍ତ ବରିଷ୍ଠ ପରିଚାଳନାଙ୍କ ନିକଟକୁ ପଠାଯିବ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ନାଗାଲେଣ୍ଡ ଗାଓଁ ବୁରା ମହାସଂଘର ପ୍ରତିନିଧି

ନାଗାଲେଣ୍ଡ ଗାଓଁ ବୁରା ମହାସଂଘର ଏକ 15 ଜଣିଆ ପ୍ରତିନିଧି ଦଳ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ନାଗାଲେଣ୍ଡ ଗାଓଁ ବୁରା ମହାସଂଘ ହେଉଛି ନାଗା ଗ୍ରାମ ସମୂହର ଗାଁ ମୁଖିଆମାନଙ୍କର ଏକ ବୃହତ ସଂଗଠନ । ପ୍ରତିନିଧିମାନେ କହିଛନ୍ତି ଯେ, ପ୍ରଧାନମନ୍ତ୍ରୀଙ୍କୁ ଭେଟି ସେମାନେ ବହୁତ ଆନନ୍ଦିତ । ନାଗା ଶାନ୍ତି ପ୍ରକ୍ରିୟାରେ ପ୍ରଧାନମନ୍ତ୍ରୀଙ୍କ ପଦକ୍ଷେପକୁ ସେମାନେ ପୂର୍ଣ୍ଣ ସମର୍ଥନ ବ୍ୟକ୍ତ କରିଛନ୍ତି । ସେମାନେ କହିଛନ୍ତି ନାଗା ଶାନ୍ତି ପ୍ରକ୍ରିୟାକୁ ନାଗାଲେଣ୍ଡର ସମସ୍ତ ନାଗରିକ ସମାଜ, ସଂଗଠନ ଓ ଆଦିବାସୀ ସଂପ୍ରଦାୟ ପୂର୍ଣ୍ଣ ସମର୍ଥନ ଜଣାଇବା ସହ ଏହି ଅଞ୍ଚଳରେ ଶାନ୍ତି ପ୍ରତିଷ୍ଠା ଲାଗି ପ୍ରବଳ ଆଗ୍ରହ ପ୍ରକଟ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ମୋଦୀ ଆଲୋଚନା କାଳରେ କହିଛନ୍ତି ଯେ, ଗାଁ ମୁଖିଆମାନଙ୍କ ପ୍ରତିନିଧିଙ୍କୁ ସାକ୍ଷାତ କରି ସେ ବହୁତ ଖୁସି । ସେ ଆହୁରି ମଧ୍ୟ ଆନନ୍ଦିତ ଯେ, ପ୍ରତିନିଧିମାନେ ଶାନ୍ତିର ବାର୍ତ୍ତା ନେଇ ଆସିଛନ୍ତି । ନାଗା ଗାଁ ମୁଖିଆ ମହାସଂଘର ସମର୍ଥନ ଓ ପ୍ରଶଂସା ପାଇଁ ପ୍ରଧାନମନ୍ତ୍ରୀ ଧନ୍ୟବାଦ ଅର୍ପଣ କରିଥିଲେ ।
ବିପର୍ଯ୍ୟୟ ବିପଦ ହ୍ରାସ ଏବଂ ପରିଚାଳନା କ୍ଷେତ୍ରରେ ସହଯୋଗ ଉପରେ ଭାରତ ଏବଂ ଇଟାଲୀ ମଧ୍ୟରେ ବୁଝାମଣାପତ୍ର (ଏମଓୟୁ) କୁ କ୍ୟାବିନେଟ୍ ଅନୁମୋଦନ କରିଛି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତର ରାଷ୍ଟ୍ରୀୟ ବିପର୍ଯ୍ୟୟ ପରିଚାଳନା ପ୍ରାଧିକରଣ (ଏନଡିଏମଏ) ଏବଂ ଇଟାଲୀର ମନ୍ତ୍ରୀ ପରିଷଦ ନାଗରିକ ସୁରକ୍ଷା ବିଭାଗ ମଧ୍ୟରେ ବିପର୍ଯ୍ୟୟ ବିପଦ ହ୍ରାସ ଏବଂ ପରିଚାଳନା କ୍ଷେତ୍ରରେ ସହଯୋଗ ଉପରେ ବୁଝାମଣାପତ୍ର୍ର (ଏମଓୟୁ) ସମ୍ପର୍କରେ ସୂଚନା ଦିଆଯାଇଛି । ଉପକାରିତା: ବିପର୍ଯ୍ୟୟ ବିପଦ ହ୍ରାସ ଏବଂ ପରିଚାଳନା କ୍ଷେତ୍ରରେ ସହଯୋଗ ଉପରେ ଏମଓୟୁ ଯାହା ଭାରତର ଏନ୍‍ଡିଏମଏ ଏବଂ ଇଟାଲୀ ଗଣତନ୍ତ୍ରର ମନ୍ତ୍ରୀ ପରିଷଦ ନାଗରିକ ସୁରକ୍ଷା ବିଭାଗ ମଧ୍ୟରେ ସ୍ୱାକ୍ଷରିତ ହୋଇଥିଲା । ଏହି ଏମଓୟୁ ଏକ ବ୍ୟବସ୍ଥା ସ୍ଥାପନ କରିବାକୁ ଚେଷ୍ଟା କରେ ଯେଉଁଥିରେ ଉଭୟ ଭାରତ ଏବଂ ଇଟାଲୀ ପରସ୍ପରର ବିପର୍ଯ୍ୟୟ ପରିଚାଳନା ପ୍ରଣାଳୀରୁ ଉପକୃତ ହେବେ ଏବଂ ଏହା ବିପର୍ଯ୍ୟୟ ପରିଚାଳନା କ୍ଷେତ୍ରରେ ପ୍ରସ୍ତୁତି, ପ୍ରତିକ୍ରିୟା ଏବଂ ଦକ୍ଷତା ବୃଦ୍ଧି କ୍ଷେତ୍ରରେ ସହାୟକ ହେବ । ଭାରତର ଏନଡିଏମଏ ଏବଂ ଇଟାଲୀ ଗଣତନ୍ତ୍ରର ମନ୍ତ୍ରୀ ପରିଷଦ ନାଗରିକ ସୁରକ୍ଷା ବିଭାଗ ମଧ୍ୟରେ ବିପର୍ଯ୍ୟୟ ବିପଦ ହ୍ରାସ ଏବଂ ପରିଚାଳନା କ୍ଷେତ୍ରରେ ସହଯୋଗ ଉପରେ ଜୁନ, ୨୦୨୧ରେ ଏମଓୟୁ ସ୍ୱାକ୍ଷରିତ ହୋଇଥିଲା ।
ବେଞ୍ଜାମିନ ନେତାନ୍ୟାହୁ ଓ ଇସ୍ରାଏଲବାସୀଙ୍କୁ ହନୁକ୍କା ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବେଞ୍ଜାମିନ ନେତାନ୍ୟାହୁ ଓ ଇସ୍ରାଏଲବାସୀ ତଥା ବିଶ୍ୱର ବିଭିନ୍ନ ସ୍ଥାନରେ ଆଲୋକର ପର୍ବ ପାଳନ କରୁଥିବା ବ୍ୟକ୍ତିମାନଙ୍କୁ ହନୁକ୍କା ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ମୋର ବନ୍ଧୁ ବେଞ୍ଜାମିନ ନେତାନ୍ୟାହୁ, ଇସ୍ରାଏଲର ବନ୍ଧୁ ଓ ବିଶ୍ୱର ବିଭିନ୍ନ ସ୍ଥାନରେ ଆଲୋକର ପର୍ବ ପାଳନ କରୁଥିବା ବ୍ୟକ୍ତିମାନଙ୍କୁ ହନୁକ୍କା ଶୁଭେଚ୍ଛା । ହାଗ ସମେହା ।”